Elevii de clasa a VIII-a care vor susține examenul de Evaluare Națională 2015 vor fi nevoiți să rezolve un subiect legat de numele actriței Monica Bârlădeanu.

EVALUARE NAȚIONALĂ 2015. Potrivit click.ro, în culegerea cu pricina este inclus un interviu, acordat în urmă cu câțiva ani de Monica Bârlădeanu unei reviste de mondenități, în care românii sunt informați cu privire la viața sentimentală a vedetei, rolurile din filme, stilul vestimentar, dar și despre viața ei în SUA.

foto: click.ro

Unii dintre părinții elevilor de clasa a VIII-a au fost revoltați de un asemenea „subiect”: „Iată dovezi că tineretul este îndobitocit din școală. La testul pentru Evaluare Națională 2015 pentru clasa a 8-a, elevii trebuie să povestească despre aventurile Monicăi Bîrlădeanu (cine-o fi asta habar nu am, acum am auzit pentru prima dată de ea) în America și să descrie un joc virtual de pe internet.

Daca vrei să distrugi o țară, atunci ucide-i sistemul de învățământ. Cum? O populație cu o educație slabă va vedea prea târziu ce i se plănuiește de către clasa politică. (…) O populație cu o educație slabă nu va avea un nivel bun de pregătire și de instruire și astfel nu va putea ocupa decât funcții și poziții în pătura de jos a societății. (…) Generația tânără e încurajată să devină o generație bolnavă care la rândul său va zămisli progenituri bolnave cu potențial intelectual redus și cu durată de viața din ce în ce mai scăzută”, a scris una dintre mămicile unui elev.

foto: click.ro

Prima probă a examenului de Evaluare Națională 2015 va avea loc luni, 22 iunie 2015, la Limba și literatura română, iar marți, 23 iunie, elevii din clasa a VIII-a vor susține examenul scris la Matematică.

Rezultatele se vor afișa la 26 iunie 2015, până la ora 16:00, urmând ca în aceeași zi între orele 16:00 – 20:00 să fie depuse contestațiile, conform calendarului de desfășurare de la Evaluarea Națională 2015 pentru absolvenții clasei a VIII-a în anul școlar 2014-2015, publicat de Ministerul Educației.

În perioada 27 -29 iunie 2015 se vor recorecta lucrările celor care au depus contestanții, iar la 30 iunie 2015, se vor afișa rezultatele finale după contestații.